Κανονισμός (ΕΚ) αριθ. 1614/2000 της Επιτροπής

της 24ης Ιουλίου 2000

σχετικά με την παρέκκλιση από τον κανονισμό (ΕΟΚ) αριθ. 2454/93 όσον αφορά την έννοια των "προϊόντων καταγωγής" που ορίζεται στο πλαίσιο του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση της Καμπότζης όσον αφορά ορισμένα κλωστοϋφαντουργικά προϊόντα που εξάγονται από τη χώρα αυτή προς την Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(1), όπως τροποποιήθηκε τελευταία από τον κανονισμό (ΕΚ) αριθ. 955/1999 του Ευρωπαϊκού Κοινοβουλίου και του Συμβουλίου(2), και ιδίως το άρθρο 249,

τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα(3), όπως τροποποιήθηκε τελευταία από τον κανονισμό (ΕΚ) αριθ. 1662/1999(4), και ιδίως το άρθρο 76,

Εκτιμώντας τα ακόλουθα:

(1) Με τον κανονισμό (ΕΚ) αριθ. 2820/98 του Συμβουλίου, της 21ης Δεκεμβρίου 1998, για την εφαρμογή πολυετούς συστήματος γενικευμένων δασμολογικών προτιμήσεων για την περίοδο από την 1η Ιουλίου 1999 έως τις 31 Δεκεμβρίου 2001(5), όπως τροποποιήθηκε τελευταία από τον κανονισμό (ΕΚ) αριθ. 1310/2000 της Επιτροπής(6), η Κοινότητα χορήγησε το ευεργέτημα αυτών των δασμολογικών προτιμήσεων στην Καμπότζη.

(2) Τα άρθρα 67 έως 97 του κανονισμού (ΕΟΚ) αριθ. 2454/93 προσδιορίζουν τους όρους στους οποίους πρέπει να ανταποκρίνεται ο ορισμός της έννοιας "προϊόντα καταγωγής" που ισχύει στο πλαίσιο του συστήματος γενικευμένων δασμολογικών προτιμήσεων. Ωστόσο, το άρθρο 76 του εν λόγω κανονισμού προβλέπει τη δυνατότητα παρέκκλισης από τις διατάξεις που θεσπίστηκαν με τον τρόπο αυτό προς όφελος των λιγότερο αναπτυγμένων χωρών που επωφελούνται του συστήματος γενικευμένων δασμολογικών προτιμήσεων, όταν αυτές υποβάλλουν σχετική αίτηση στην Επιτροπή.

(3) Με τον κανονισμό (ΕΚ) αριθ. 1538/1999 της Επιτροπής(7), η Καμπότζη απέκτησε μια τέτοια παρέκκλιση για ορισμένα κλωστοϋφαντουργικά προϊόντα για την περίοδο από 15 Ιουλίου 1999 έως 14 Ιουλίου 2000.

(4) Η αίτηση αυτή πληροί τις διατάξεις του άρθρου 76 του κανονισμού (ΕΟΚ) αριθ. 2454/93. Ειδικότερα, η καθιέρωση ορισμένων προϋποθέσεων όσον αφορά τις ποσότητες (που καθορίζονται σε ετήσια βάση), οι οποίες εκτιμώνται, αφενός, ανάλογα με την ικανότητα απορρόφησης από την κοινοτική αγορά τέτοιων προϊόντων καταγωγής Καμπότζης και, αφετέρου, ανάλογα με τις ικανότητες εξαγωγής από τη χώρα αυτή και την πραγματική κατάσταση των εμπορικών ροών, φαίνεται ικανή να εμποδίσει κάθε ζημία των αντίστοιχων κοινοτικών βιομηχανιών.

(5) Για να ενθαρρυνθεί η περιφερειακή συνεργασία μεταξύ των δικαιούχων χωρών, πρέπει να προβλεφθεί ότι οι πρώτες ύλες που χρησιμοποιούνται στην Καμπότζη στο πλαίσιο της παρούσας παρέκκλισης κατάγονται από χώρες μέλη της ένωσης των εθνών της νοτιοανατολικής Ασίας (ASEAN) (με εξαίρεση τη Μιανμάρ) ή της ένωσης νότιας Ασίας για την περιφερειακή συνεργασία (SAARC) ή της συμφωνίας εταιρικής σχέσης ΑΚΕ-ΕΚ.

(6) Πρέπει, προκειμένου να διασφαλιστεί μια διαφανής και αποτελεσματική διαχείριση των μέτρων αυτών, να εφαρμόζονται οι διατάξεις οι σχετικές με τη διαχείριση των δασμολογικών ποσοστώσεων που προβλέπονται από τις σχετικές διατάξεις του κανονισμού (ΕΟΚ) αριθ. 2454/93, όπως τροποποιήθηκε τελευταία από τον κανονισμό (ΕΚ) αριθ. 1427/97(8).

(7) Πρέπει να εξεταστούν, σε διαβούλευση με τις αρχές της Καμπότζης, οι ενδεχόμενες ανάγκες για συνέχιση της εφαρμογής της παρέκκλισης πέραν των προβλεπόμενων ποσοτήτων.

(8) Μια τέτοια παρέκκλιση πρέπει να χορηγείται για μια επαρκώς μακρά περίοδο προκειμένου να επιφέρει τα αναμενόμενα αποτελέσματα, δηλαδή μέχρι στις 31 Δεκεμβρίου 2001, ημερομηνία λήξης του κανονισμού (ΕΚ) αριθ. 2820/98.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά παρέκκλιση των διατάξεων των άρθρων 67 έως 97 του κανονισμού (ΕΟΚ) αριθ. 2454/93, τα προϊόντα που απαριθμούνται στο παράρτημα του παρόντος κανονισμού και κατασκευάζονται στην Καμπότζη από υφάσματα (προϊόντα υφασμένα) ή νήματα (πλεκτά) εισαγόμενα στη χώρα αυτή και καταγόμενα από χώρες μέλη της ένωσης των εθνών της νοτιοανατολικής Ασίας (ASEAN) (με εξαίρεση τη Μιανμάρ) ή της ένωσης νότιας Ασίας για την περιφερειακή συνεργασία (SAARC) ή της συμφωνίας εταιρικής σχέσης ΑΚΕ-ΕΚ, θεωρούνται ότι κατάγονται από την Καμπότζη, σύμφωνα με τους κανόνες που ακολουθούν στη συνέχεια.

2. Για την εφαρμογή της παραγράφου 1, θεωρούνται ως προϊόντα καταγωγής ASEAN ή SAARC τα προϊόντα που παρήχθησαν στις χώρες αυτές με βάση τους κανόνες καταγωγής που προβλέπονται από τα άρθρα 67 έως 97 του κανονισμού (ΕΟΚ) αριθ. 2454/93 και ως προϊόντα καταγωγής των χωρών που επωφελούνται από τη συμφωνία εταιρικής σχέσης ΑΚΕ-ΕΚ τα προϊόντα που παρήχθησαν στις χώρες αυτές με βάση τους κανόνες καταγωγής που προβλέπονται από το πρωτόκολλο αριθ. 1 της συμφωνίας εταιρικής σχέσης ΑΚΕ-ΕΚ(9).

3. Οι αρμόδιες αρχές της Καμπότζης δεσμεύονται να λάβουν όλα τα απαραίτητα μέτρα προκειμένου να εφαρμοστούν οι διατάξεις της παραγράφου 2.

Άρθρο 2

Η παρέκκλιση που προβλέπεται στο άρθρο 1 αφορά τα προϊόντα που εισάγονται από την Καμπότζη στην Κοινότητα κατά την περίοδο από 15 Ιουλίου 2000 έως 31 Δεκεμβρίου 2001, και στις ετήσιες ποσότητες που παρατίθενται στο παράρτημα σχετικά με καθένα από τα προϊόντα.

Άρθρο 3

Τις προβλεπόμενες στο άρθρο 2 ποσότητες τις διαχειρίζεται η Επιτροπή, σύμφωνα με τις διατάξεις των άρθρων 308α έως 308γ του κανονισμού (ΕΟΚ) αριθ. 2454/93.

Άρθρο 4

Όταν οι αναλήψεις που προβλέπονται στο άρθρο 3 φθάνουν το 80 % των ποσοτήτων που αναγράφονται στο παράρτημα, η Επιτροπή εξετάζει, σε διαβούλευση με τις αρχές της Καμπότζης, κατά πόσον είναι αναγκαίο να συνεχιστεί η εφαρμογή της παρέκκλισης πέραν των εν λόγω προϊόντων.

Άρθρο 5

Τα πιστοποιητικά καταγωγής τύπου Α, που εκδίδονται από τις αρμόδιες αρχές της Καμπότζης κατ' εφαρμογή του παρόντος κανονισμού, πρέπει να αναγράφουν στη θέση αριθ. 4 την ακόλουθη ένδειξη:"Παρέκκλιση - Κανονισμός (ΕΚ) αριθ. 1614/2000."

Άρθρο 6

Σε περίπτωση αμφιβολιών, τα κράτη μέλη δύνανται να ζητούν αντίγραφο του εγγράφου που πιστοποιεί την καταγωγή των υλικών που χρησιμοποιήθηκαν από την Καμπότζη στα πλαίσια της παρούσας παρέκκλισης. Το αίτημα αυτό μπορεί να διατυπωθεί είτε στη διάρκεια της θέσης σε ελεύθερη κυκλοφορία των εμπορευμάτων που επωφελούνται από τις διατάξεις του παρόντος κανονισμού είτε στα πλαίσια της διοικητικής συνεργασίας που προβλέπεται από το άρθρο 94 του κανονισμού (ΕΟΚ) αριθ. 2454/93.

Άρθρο 7

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 2000.

Για την Επιτροπή

Frederik Bolkestein

Μέλος της Επιτροπής

(1) ΕΕ L 302 της 19.10.1992, σ. 1.

(2) ΕΕ L 119 της 7.5.1999, σ. 1.

(3) ΕΕ L 253 της 11.10.1993, σ. 1.

(4) ΕΕ L 197 της 29.7.1999, σ. 25.

(5) ΕΕ L 357 της 30.12.1998, σ. 1.

(6) ΕΕ L 148 της 22.6.2000, σ. 28.

(7) ΕΕ L 178 της 14.7.1999, σ. 34.

(8) ΕΕ L 196 της 24.7.1997, σ. 31.

(9) Δεν έχει ακόμη δημοσιευθεί στην Επίσημη Εφημερίδα.

ΠΑΡΑΡΤΗΜΑ

>ΘΕΣΗ ΠΙΝΑΚΑ>